LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2003 M. LAPKRIČIO 13 D. ĮSAKYMO NR. 1K-273 „DĖL REZERVINIO (STABILIZAVIMO) FONDO VALDYMO“ PAKEITIMO

2020 m. gruodžio 23 d. Nr. 1K-441

Vilnius

1. P a k e i č i u Rezervinio (stabilizavimo) fondo lėšų valdymo tvarkos aprašą, patvirtintą Lietuvos Respublikos finansų ministro 2003 m. lapkričio 13 d. įsakymu Nr. 1K-273 „Dėl Rezervinio (stabilizavimo) fondo valdymo“, ir jį išdėstau nauja redakcija (pridedama).

2. Nustatau, kad šis įsakymas taikomas rengiant 2021 metų ir vėlesnių metų Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatymų projektus.

Finansų ministrė	Gintarė Skaistė

PATVIRTINTA

Lietuvos Respublikos finansų ministro

2003 m. lapkričio 13 d. įsakymu 1K-273

(Lietuvos Respublikos finansų ministro

2020 m. gruodžio 23 d. įsakymo Nr. 1K-441

redakcija)

REZERVINIO (STABILIZAVIMO) FONDO LĖŠŲ VALDYMO TVARKOS APRAŠAS

I SKYRIUS

BENDROSIOS NUOSTATOS

1. Rezervinio (stabilizavimo) fondo lėšų valdymo tvarkos apraše (toliau – Aprašas) reglamentuojama Rezervinio (stabilizavimo) fondo (toliau – Fondas) lėšų sąmatos rengimo, lėšų pervedimo į Fondą ir Fondo lėšų naudojimo tvarka.

2. Apraše vartojamos sąvokos suprantamos taip, kaip jos apibrėžtos Lietuvos Respublikos valstybės iždo įstatyme.

II SKYRIUS

FONDO LĖŠŲ SĄMATOS RENGIMAS

3. Fondo lėšų sąmatos projektą rengia Lietuvos Respublikos finansų ministerijos Biudžeto departamentas (toliau – Biudžeto departamentas).

4. Biudžeto departamentas informaciją apie prognozuojamas ateinančių trejų metų ir informaciją apie patikslintas prognozuojamas ateinančių trejų metų įplaukas, nurodytas Rezervinio (stabilizavimo) fondo nuostatuose, patvirtintuose Lietuvos Respublikos Seimo 2002 m. gegužės 30 d. nutarimu Nr. IX-912 „Dėl Rezervinio (stabilizavimo) fondo nuostatų patvirtinimo“ (toliau – Fondo nuostatai), gauna iš:

4.1. Finansų ministerijos Valstybės turto valdymo departamento:

4.1.1 dėl 50 procentų valstybės biudžeto įplaukų iš valstybės nuosavybės teise priklausančių akcijų paketų privatizavimo;

4.1.2. dėl 50 procentų valstybės biudžeto įplaukų iš valstybės nekilnojamojo turto ir kitų nekilnojamųjų daiktų pardavimo viešo aukciono būdu;

4.2. Finansų ministerijos Finansų politikos departamento (toliau – Finansų politikos departamentas):

4.2.1. dėl 50 procentų valstybės biudžeto įplaukų iš dividendų;

4.2.2. dėl 50 procentų valstybės biudžeto įplaukų iš valstybinės žemės sklypų pardavimo;

4.3. Finansų ministerijos Valstybės iždo departamento (toliau – Valstybės iždo departamentas):

4.3.1. dėl pajamų iš Fondo lėšų investavimo;

4.3.2. dėl palūkanų pajamų už Fondo lėšų likutį Lietuvos banko sąskaitose.

4.4. Lietuvos Respublikos energetikos ministerijos – dėl pajamų už valstybės įmonės Ignalinos atominės elektrinės parduotą turtą.

5. Informacija apie Aprašo 4.1–4.3 papunkčiuose nurodytas Fondo įplaukas gaunama atitinkamų metų Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatymo projekto rengimo Finansų ministerijoje plane (toliau – Finansų ministerijos planas) nustatytais terminais, o informacija apie Aprašo 4.4 papunktyje nurodytas Fondo įplaukas ‒ atitinkamų metų Lietuvos Respublikos valstybės biudžeto ir savivaldybių biudžetų finansinių rodiklių projektų rengimo plane, patvirtintame Lietuvos Respublikos Vyriausybės (toliau – Vyriausybės planas), nustatytais terminais.

6. Biudžeto departamentas informaciją apie prognozuojamą ateinančių trejų metų ir informaciją apie patikslintą prognozuojamą ateinančių trejų metų Fondo lėšų poreikį gauna:

6.1. Finansų ministerijos plane nustatytais terminais:

6.1.1. iš Valstybės iždo departamento – dėl valstybės turtinių įsipareigojimų, susijusių su valstybės skola, vykdymo (grąžintinai);

6.1.2. iš Valstybės iždo departamento ir (arba) Finansų ministerijos Europos Sąjungos ir tarptautinių reikalų departamento (toliau – Europos Sąjungos ir tarptautinių reikalų departamentas) – dėl valstybės turtinių įsipareigojimų, susijusių su Europos Sąjungos politikos įgyvendinimu ir (arba) su tuo susijusiomis sutartimis ar susitarimais, vykdymo (grąžintinai);

6.2. Vyriausybės plane nustatytais terminais iš Energetikos ministerijos – dėl radioaktyviųjų atliekų giluminio atliekyno įrengimo ir radioaktyviųjų atliekų tvarkymo.

7. Biudžeto departamentas, gavęs Aprašo 4 ir 6 punktuose nurodytą informaciją, Valstybės iždo departamentui per 2 darbo dienas pateikia informaciją apie prognozuojamus ateinančių trejų metų ir informaciją apie patikslintus prognozuojamus ateinančių trejų metų Fondo lėšų likučius.

8. Valstybės iždo departamentas, gavęs Aprašo 7 punkte nurodytą informaciją, per 2 darbo dienas pateikia Biudžeto departamentui informaciją apie prognozuojamą ateinančių trejų metų ir informaciją apie patikslintą prognozuojamą ateinančių trejų metų Fondo lėšų poreikį neigiamoms palūkanoms už Fondo sąskaitų likučius Lietuvos banke.

Fondo lėšų poreikį neigiamoms palūkanoms už Fondo sąskaitų likučius, laikomus Lietuvos banke, Valstybės iždo departamentas apskaičiuoja pagal Biudžeto departamento pateiktus prognozuojamus Fondo lėšų likučius, skaičiavimo metu galiojančią Europos Centrinio Banko nustatytą palūkanų normą ir Lietuvos banko nustatytą palūkanų už valstybės iždo lėšas skaičiavimo tvarką.

9. Biudžeto departamentas pagal Aprašo 6‒8 punktuose nurodytus patikslintus prognozuojamus ateinančių metų duomenis parengtą ateinančių metų Fondo lėšų sąmatos projektą teikia svarstyti Fondo valdybai.

III SKYRIUS

LĖŠŲ PERVEDIMAS Į FONDĄ

10. Fondo nuostatų 7 punkte nustatytų rodiklių vertinimą atlieka Valstybės iždo departamentas:

10.1. ne vėliau kaip per 10 darbo dienų pasibaigus ataskaitiniams metams įvertina vidutinės svertinės palūkanų normos atitiktį Fondo nuostatų 7 punkte nustatytam 6 procentų lygiui;

10.2. ne vėliau kaip per 3 darbo dienas nuo einamųjų metų balandžio 28 dienos ir spalio 21 dienos įvertina praėjusių metų faktinio valdžios sektoriaus skolos lygio procentais nuo bendrojo vidaus produkto atitiktį Fondo nuostatų 7 punkte nustatytam 45 procentų lygiui (atsižvelgdamas į Finansų ministerijos sudarytas išvestines finansines priemones).

11. Jeigu pagal Aprašo 10.1 papunktį atlikus vertinimą paaiškėja, kad vidutinės svertinės palūkanų normos lygis viršija 6 procentus, Valstybės iždo departamentas ne vėliau kaip per 6 darbo dienas nuo įvertinimo dienos parengia finansų ministro sprendimo (įsakymo) einamaisiais metais Fonde nekaupti lėšų, išskyrus lėšas, kaupiamas radioaktyviųjų atliekų giluminiam atliekynui įrengti ir radioaktyviosioms atliekoms tvarkyti (toliau – sprendimas nekaupti lėšų), projektą.

Priėmus sprendimą nekaupti lėšų, vertinimas pagal Aprašo 10.2 papunktį tais metais neatliekamas.

12. Jeigu pagal Aprašo 10.2 papunktį atlikus vertinimą paaiškėja, kad valdžios sektoriaus skolos lygis viršija 45 procentus, Valstybės iždo departamentas ne vėliau kaip per 6 darbo dienas nuo įvertinimo dienos parengia sprendimo nekaupti lėšų projektą. Jeigu pakartotinai tais pačiais einamaisiais metais pagal Aprašo 10.2 papunktį atlikus vertinimą paaiškėja, kad valdžios sektoriaus skolos lygis neviršija 45 procentų, Valstybės iždo departamentas ne vėliau kaip per 6 darbo dienas nuo įvertinimo dienos parengia finansų ministro sprendimo (įsakymo) atšaukti sprendimą nekaupti lėšų projektą (toliau – sprendimo atšaukimas).

13. Į Fondą lėšos einamaisiais metais pervedamos nuo metų pradžios ir (arba) sprendimo atšaukimo. Iki sprendimo nekaupti lėšų priėmimo einamaisiais metais į Fondą pervestos lėšos priskiriamos Fondo įplaukoms ir paliekamos Fonde.

14. Informaciją apie į Fondą pervestinas lėšas Finansų ministerijos Veiklos valdymo departamentui (toliau – Veiklos valdymo departamentas) pateikia:

14.1. Valstybės iždo departamentas – dėl per ketvirtį ir (arba) per ketvirtojo ketvirčio mėnesį gautų į valstybės biudžetą Aprašo 4.1 ir 4.2 papunkčiuose nurodytų įplaukų už einamųjų metų:

14.1.1. pirmąjį ir trečiąjį ketvirčius – pasibaigus ketvirčiui iki kito mėnesio 30 dienos;

14.1.2. antrąjį ketvirtį – pasibaigus ketvirčiui iki kito mėnesio 20 dienos;

14.1.3. ketvirtojo ketvirčio atitinkamą mėnesį – iki kito mėnesio 20 dienos;

14.2. Biudžeto departamentas – dėl per ketvirtį pervestinos 1/4 dalies Fondo nuostatų 5.5 ir 5.6 papunkčiuose nurodytų Lietuvos Respublikos einamųjų metų valstybės biudžeto ir savivaldybių biudžetų finansinių rodiklių patvirtinimo įstatyme numatytų pervesti į Fondą valstybės biudžeto asignavimų ir už einamųjų metų:

14.2.1. pirmąjį ir trečiąjį ketvirčius – pasibaigus ketvirčiui iki kito mėnesio 30 dienos;

14.2.2. antrąjį ketvirtį – pasibaigus ketvirčiui iki kito mėnesio 20 dienos;

14.2.3. ketvirtąjį ketvirtį – iki gruodžio 20 dienos.

15. Veiklos valdymo departamentas pagal gautą Aprašo 14 punkte nurodytą informaciją centralizuotos apskaitos įstaigai, tvarkančiai Finansų ministerijos buhalterinę apskaitą, teikia dokumentus dėl į Fondą pervestinų lėšų.

16. Centralizuotos apskaitos įstaiga pagal gautus Aprašo 15 punkte nurodytus dokumentus parengia ir Valstybės iždo departamentui pateikia mokėjimo paraiškas dėl lėšų pervedimo į Fondą, kuriose nurodytos lėšos, išmokamos Valstybės biudžeto lėšų išdavimo iš valstybės iždo sąskaitos taisyklių, patvirtintų Lietuvos Respublikos finansų ministro 2000 m. liepos 21 d. įsakymu Nr. 195 „Dėl Valstybės biudžeto lėšų išdavimo iš valstybės iždo sąskaitos taisyklių patvirtinimo“ (toliau – Valstybės biudžeto lėšų išdavimo iš valstybės iždo sąskaitos taisyklės), nustatyta tvarka.

17. Valstybės įmonė Ignalinos atominė elektrinė lėšas, gautas už jos parduotą turtą, perveda į atskirą Fondo banko sąskaitą radioaktyviųjų atliekų giluminiam atliekynui įrengti ir radioaktyviosioms atliekoms tvarkyti (toliau – Fondo sąskaita atliekynui).

18. Priėmus sprendimą nekaupti lėšų, į Fondo sąskaitą atliekynui pervedami 25 procentai valstybės biudžeto įplaukų iš dividendų:

18.1. Valstybės iždo departamentas Aprašo 14.1 papunktyje nurodytais terminais pateikia Veiklos valdymo departamentui informaciją dėl per ketvirtį ir (arba) per ketvirtojo ketvirčio mėnesį gautų į valstybės biudžetą 25 procentų valstybės biudžeto įplaukų iš dividendų.

18.2. Veiklos valdymo departamentas pagal gautą Aprašo 18.1 papunktyje nurodytą informaciją centralizuotos apskaitos įstaigai, tvarkančiai Finansų ministerijos buhalterinę apskaitą, teikia dokumentus dėl į Fondo sąskaitą atliekynui pervestinų lėšų.

18.3. Centralizuotos apskaitos įstaiga pagal gautus Aprašo 18.2 papunktyje nurodytus dokumentus parengia ir Valstybės iždo departamentui pateikia mokėjimo paraiškas dėl lėšų pervedimo į Fondo sąskaitą atliekynui, kuriose nurodytos lėšos išmokamos Valstybės biudžeto lėšų išdavimo iš valstybės iždo sąskaitos taisyklėse nustatyta tvarka.

19. Jeigu einamaisiais metais Fondo sąskaitoje atliekynui pagal einamųjų metų gruodžio 20 dienos duomenis sukaupta lėšų mažiau, nei patvirtintoje tų metų Rezervinio (stabilizavimo) fondo lėšų sąmatoje nurodyta Fondo tų metų dalis, kaupiama radioaktyviųjų atliekų giluminiam atliekynui įrengti ir radioaktyviosioms atliekoms tvarkyti, Valstybės iždo departamentas iki einamųjų metų pabaigos į Fondo sąskaitą atliekynui perveda tų metų Rezervinio (stabilizavimo) fondo lėšų sąmatoje nurodytos Fondo tų metų dalies, kaupiamos radioaktyviųjų atliekų giluminiam atliekynui įrengti ir radioaktyviosioms atliekoms tvarkyti, ir einamaisiais metais Fondo sąskaitoje atliekynui sukauptos lėšų sumos skirtumą.

IV SKYRIUS

FONDO LĖŠŲ NAUDOJIMAS

20. Lėšas Fondo nuostatų 9 punkte nurodytoms išlaidoms finansuoti perveda Valstybės iždo departamentas, vadovaudamasis Lietuvos Respublikos Seimo patvirtinta atitinkamų metų Fondo lėšų sąmata.

21. Fondo lėšos Energetikos ministerijai pervedamos pagal Valstybės iždo departamentui pateiktą pagrįstą Aprašo 1 priede nustatytos formos mokėjimo prašymą dėl lėšų poreikio iš Fondo (toliau – mokėjimo prašymas) radioaktyviųjų atliekų giluminiam atliekynui įrengti ir radioaktyviosioms atliekoms tvarkyti.

22. Mokėjimo prašymą dėl lėšų pervedimo Fondo valdymo išlaidoms, išskyrus Fondo lėšų poreikį neigiamoms palūkanoms už Fondo sąskaitų likučius, laikomus Lietuvos banke, ir Fondo lėšų poreikį Fondo sąskaitų tvarkymo išlaidoms, rengia ir Valstybės iždo departamentui teikia Biudžeto departamentas.

23. Valstybės iždo departamentas patikrina gautus mokėjimo prašymus. Mokėjimo prašymas gali būti grąžintas, jeigu prašoma suma didesnė nei Lietuvos Respublikos Seimo patvirtintoje atitinkamų metų Fondo lėšų sąmatoje nustatyta išlaidų suma. Patikrinęs mokėjimo prašymą Valstybės iždo departamentas įtraukia jį į mokėjimo prašymų dėl lėšų poreikio iš Rezervinio (stabilizavimo) fondo apskaitos žurnalą (Aprašo 2 priedas).

24. Valstybės iždo departamentas lėšas Energetikos ministerijai pagal jos pateiktą mokėjimo prašymą perveda per 5 darbo dienas iš Fondo sąskaitos atliekynui.

25. Valstybės iždo departamentas laikinai laisvas Fondo lėšas investuoja finansų ministro nustatyta tvarka.

V SKYRIUS

BAIGIAMOSIOS NUOSTATOS

26. Valstybės iždo departamentas Fondo finansinių ataskaitų ir biudžeto vykdymo ataskaitų rinkinius rengia pagal Lietuvos Respublikos viešojo sektoriaus atskaitomybės įstatymą ir skelbia juos Finansų ministerijos interneto svetainėje. Pasirašyti ataskaitų rinkiniai teikiami Fondo valdybai.

27. Prireikus Biudžeto departamentas teikia Valstybės iždo departamentui visą informaciją, kurios reikia Fondo finansinėms ir biudžeto vykdymo ataskaitoms sudaryti.

_____________________

SUDERINTA

Lietuvos Respublikos

energetikos ministerijos

2020-12-16 raštu Nr. (12.6-14E)3-2146

Rezervinio (stabilizavimo) fondo lėšų valdymo tvarkos aprašo

1 priedas

(Mokėjimo prašymo dėl lėšų poreikio iš Rezervinio (stabilizavimo) fondo forma)

________________________________________________________________________________

(mokėjimo prašymą teikiančio subjekto pavadinimas)

MOKĖJIMO PRAŠYMAS DĖL LĖŠŲ POREIKIO IŠ REZERVINIO (STABILIZAVIMO) FONDO

_____________ Nr. _________________

(data)	(registracijos numeris)

_______________________

(sudarymo vieta)

Eil. Nr.	Lėšų gavėjas / kodas	Banko pavadinimas / kodas	Banko sąskaitos Nr.	Suma, eurais	Mokėjimo paskirtis
1.
2.
Iš viso:

Lėšų poreikis iš viso: ________________________ .

(suma žodžiais)

_____________________ ___________ ______________________

(pareigų pavadinimas) (parašas) (vardas ir pavardė)

_____________________ ___________ ______________________

(pareigų pavadinimas) (parašas) (vardas ir pavardė)

Rezervinio (stabilizavimo) fondo lėšų valdymo tvarkos aprašo

2 priedas

(Mokėjimo prašymų dėl lėšų poreikio iš Rezervinio (stabilizavimo) fondo apskaitos žurnalo forma)

LIETUVOS RESPUBLIKOS FINANSŲ MINISTERIJOS

________________________________________________________________________________

(administracijos padalinio pavadinimas)

MOKĖJIMO PRAŠYMŲ DĖL LĖŠŲ POREIKIO IŠ REZERVINIO (STABILIZAVIMO) FONDO APSKAITOS ŽURNALAS

Mokėjimo prašymo dėl lėšų poreikio iš Rezervinio (stabilizavimo) fondo gavimo Valstybės iždo departamente	Išlaidų pavadinimas	Mokėjimo prašymo	Prašoma lėšų suma, eurais
eil. Nr.	data

data	numeris

_____________________ ___________ ______________________

(pareigų pavadinimas) (parašas) (vardas ir pavardė)